**Uunga siunnersuut:**

**Peqqinnissaqarfiup sullissinerinut akiliuteqartarneq pillugu Namminersorlutik Oqartussat nalunaarutaat**

Peqqinnissaqarfiup sullissineri il.il. pillugit Inatsisartut peqqussutaanni nr. 15, 6. november 1997-imeersumi § 24, Inatsisartut peqqussutaat nr. 12, 14. november 2004-meersukkut allanngortinneqartoq ima aalajangersarneqarpoq:

*Uninnganermut ullormut akit*

**§ 1.** Akilerneqartussaatitaasumik uninnganeq allatulluunniit peqqinnissaqarfiup immikkoortuini unnuinissamut periarfissalimmi najugaqartinneqarneq, ulloq unnuarlu aallartikkaangat uninnganermut ullormut akit tullinnguuttuniittut akileqquneqassapput:

1) 12.100 kr. Dronning Ingridip Napparsimmavissuanut, Qitiusumik napparsimmavinnut peqqissaavinnullu.  
2) 31.000 kr. Dronning Ingridip Napparsimmavissuani Peruluttunut immikkoortortamut.  
3) 7.200 kr. Danmarkimi tarnikkut nappaatilinnut immikkoortumut.  
4) 3.200 kr. Kalaallit Nunaanni Peqqinnissaqarfimmi paaqqutarisarialinnut.  
5) 6.900 kr. Kalaallit Nunaanni Peqqinnissaqarfimmi paaqqutarisariaqarnerusunut.  
 *Imm. 2*. Imm. 1, nr. 1-4-mi uninnganermut ullormut akini ilaapput unnuineq tamakkiisumillu nerisaqarneq kiisalu nalinginnaasumik paaqqutarineqarneq.

*Imm. 3.* Imm. 1, nr. 5-imi uninnganermut ullormut akini ilaapput unnuineq tamakkiisumillu nerisaqarneq kiisalu immikkut paaqqutarineqarneq.

*Napparsimasunik angallassineq aallarussigasuarnerillu*

**§ 2.** Akilerneqartussaatitaasumik Peqqinnissaqarfimmi immikkoortut marluk akornanni imaluunniit Peqqinnissaqarfimmi immikkoortut aamma Danmarkimi, Islandimi nunaniluunniit allami peqqissaaveqarfiup akornanni ingiaqateqarluni ingiaqateqarnaniluunniit napparsimasunik nuussinerni akileeqqusissutit malillugit akiliisoqassaaq, isumaqatigiissutini imaluunniit suliassaqarfimmi malittarisassani atuuttuni allanik allassimasoqanngippat.

*Katsorsartinnermut misissortinnermullu aningaasartuutit*

**§ 3.** Peqqinnissakkut misissuinernut, katsorsaanermut imaluunniit napparsimasunut uninngasunut aamma napparsimasunut unitsinnagit katsorsarneqartunik paaqqutarinninnermut atatillugu aningaasartuutinut akigititat uninnganermut ullormut akini ilaasut nalunaarummi matumani § 1 naapertorlugu akunnernik nioqqutissanillu atuinerit malillugit naatsorsorneqartassapput.

*Imm. 2.* Peqqinnissamik sulialinnit misissortinnermut aamma napparsimasut unitsinnagit aamma napparsimasut unitsillugit katsorsarneqartunut akigititat akunnermut akeqartinneqarput, tassani nalunaaquttap akunnerata affaata aallartinneri tamaasa aallartittarpoq. Tamatigut minnerpaamik akunneq ataaseq akigitinneqassaaq:

1) 1.260 kr. nakorsiarnermut, nakorsap atorfia apeqqutaatinnagu.  
2) 530 kr. paaqqutarineqarnermut, sulisut qanoq tunuliaqutaqarnersut apeqqutaatinnagit.  
3) 280 kr. portørinut ikiortinulluunniit allanut.  
4) 680 kr. kigutileritinnernut.  
 *Imm. 3.* Teknikkimik allaffissornermillu suliani sulisunik atuineq imm. 2-imi ilaasutut isigineqarput, aamma immikkut naatsorsorneqassanngillat.

*Imm. 4.* Imm. 2-mi akigitinneqartut ulluinnarni nal. 08.00-imiit 16.00-ip tungaanut atuupput. Akigititat nal. 16.01-imiit 22.00-ip tungaanut aamma arfininngornikkut nal. 08.00-imiit 22.00-ip tungaanut 50%-imik qaffanneqartassapput. Akigititat 22.01-imiit 07.59-imut kiisalu sapaatini ullunilu nalliuttuni 100%-imik qaffanneqartassapput.

*Dronning Ingridip Napparsimmavissuani, Qitiusumik Napparsimmavinni, peqqissaavinni taakkulu napparsimasut akunnittarfiinut, Kalaallit Peqqissartut Illuannut il.il. unnuinermut akiliisussaatitaaneq*

**§ 4**. Qanigisaasunik allanulluunniit napparsimasumik ingiaqateqartunik unnuisitsisoqarpat akigititat tullinnguuttut akileqquneqassapput:

1) Dronning Ingridip Napparsimmavissuani, Qitiusumik Napparsimmavimmi Peqqissaavinnilu, Napparsimasut Akunnittarfianni sumiiffimmiluunniit allami napparsimmavissuup innersuussaani unnuineq:

a) 600 kr. inunnut aqqaneq-marlunniit qummut ukiulinnut.

b) 300 kr. meeqqanut aqqaneq-marluk inorlugit ukiulinnut.   
2) Danmarkimi Kalaallit Peqqissartut Illuanni najugaqartinneqarnermut sumiiffimmiluunniit allami kalaallit peqqissartut illuannit innersuunneqartumit najugaqartinneqarnermut:

a) 760 kr. inunnut aqqaneq-marlunniit qummut ukiulinnut.

b) 380 kr. meeqqanut aqqaneq-marluk inorlugit ukiulinnut.

c) 7.000 kr. inissiamut qaammammut.

*Imm. 2.* Imm. 1, nr.1 aamma nr. 2 malillugit peqqinnissaqarfiup suliffeqarfiini aamma napparsimasut akunnittarfiini il.il. najugaqartinneqarnermi unnuinermut akigititani tamakkiisumik nerisaqarneq ilaavoq.

*Imm. 3.* Imm. 1, nr. 2, litra c naapertorlugu najugaqartinneqarnermi nerisaqarneq ilaanngilaq. Kalaallit Peqqissartut Illuanni nerisaqarnissaq kissaatigineqarpat ullaakkorsiorneq inunnut aqqaneq-marlunniit qummut ukiulinnut 25 kr.-mik akiliilluni aamma meeqqanut aqqaneq-marluk ataallugit ukiulinnut 10 kr.-mik akiliilluni pisisoqarsinnaavoq. Ullup qeqqasiornermi unnukkorsiornermilu nerineq ataaseq inunnut aqqaneq-marlunniit qummut ukiulinnut 50 kr.-qarpoq meeqqamullu 12-it ataallugit ukiulinnut 25 kr.-qarluni.

*Imm. 4.* Meeqqat 0 aamma marluk akornanni ukiulinnik najugaqartitsinermut akileeqqusisoqarneq ajorpoq.

*Napparsimasunut Kalaallit Peqqissartut Illuata avataani inissinneqarsimasunut ullormut akiliutinik tunineqarneq*

**§ 5.** Napparsimasut najugaqarfimmi avataani misissorneqarnerani katsorsarneranilu kiffartuussinerit pillugit nalunaarut naapertorlugu illoqarfimmi nunaqarfimmiluunniit allami najugaqartut unitsinneqarnatik nakorsiartut akeqanngitsumik nerisaqartinneqarsinnaatitaasut peqqinnissaqarfiup naleqqussorippagu ullormut akiliutinik tunineqarlutik nammineq illusimaffissamik toqqaanissamut neqeroorfigineqarsinnaapput. Ullormut akiliutissat 300 kr.-nut aalajangersarneqarput, aamma tassani nerisaqarnernut, ineqarnermut angalanermullu aningaasartuutit tamarmik ilaapput.

*Imm. 2.*  Napparsimasut najugaqarfimmi avataani misissorneqarnerani katsorsarneranilu kiffartuussinerit pillugit nalunaarut naapertorlugu illoqarfimmi nunaqarfimmiluunniit allami najugaqartut unitsinneqarnatik nakorsiartut akeqanngitsumik nerisaqartinneqarsinnaatitaasut, peqqinnissaqarfimmit peqqinnissaqarfiup avataani nerisaqartinneqarnissamut periarfissiinani inissinneqarsimasut ullormut akiliutinik tunineqarnissaminnik pisinnaatitaaffeqarput. Ullormut akiliutissat 270 kr.-nut aalajangersarneqarput, tassani nerisaqarnernut aningaasartuutit tamarmik ilaatinneqarput.

*Imm. 3.* Kalaallit Peqqissartut Illuannit akunnittarfimmi najugaqartinneqarnermi ullaakkorsiornertalinni nerisaqarnermut ullormut akiliutissat ullormut unnuamullu ataatsimut inummut ataatsimut 220 kr.-t tunniunneqassapput, nerisaqarnermut aningaasartuutinut matussutissat.

*Innarluutilinnut kamiit*

**§ 6.** Nakorsamit innersuussutigineqartunut innarluutilinnut kaminnut 550 kr.-nik nammineq akileeqataasoqassasoq aalajangersarneqarpoq.

*Atortunik ikiorsiissutinik atortitsinermut qularnaveeqqusiineq*

**§ 7.** Atortunik ikiorsiissutinik ukuninnga atortitsinermut qularnaveeqqusiisoqassaaq:

1) 300 kr. issiavimmut kaassuartakkamut innaallagiatortumik motorilimmut imaluunniit innaallagiatortumik motoreqanngittumut.

2) 300 kr. napparsimmavimmi siniffimmut madrasilimmut.

3) 100 kr. atortunut ikiorsiissutinut allanut.

*Imm. 2.* Atortut ikiorsiissutit atukkiussat pissusissamisulli iluseqartillugit utertinneqarpata qularnaveeqqutit tiguneqarsimasut utertitsillugit akilerneqassapput.

*Imm. 3.* Piffissami atukkiussiffiusup nalaanitut atortut ikiorsiissutit imm. 2-mi eqqaaneqartutut utertinneqanngippata atortut ikiorsiissutit ajorseriarnerisa nalinginik peqqinnissaqarfik taarsiivigineqarnissamut piumasaqarsinnaavoq.

*Akiuussutissamik kapitinnerit akilerneqartussaatitaasut*

**§ 8.** Akiuussutissamik kapitinnerit nakorsaatillu akilerneqartussaatitaasut ullormut nioqqutissap akiata 25%-ianik ilallugit akilerneqassapput.

*Nakorsaataasivinnik aamma nakorsaatinut toqqorsivinnik nakkutilliineq immeeqqittarnerlu*

**§ 9.** Nakorsaataasivinnik aamma nakorsaatinut toqqorsivinnik nakkutilliinermut immeeqqittarnermullu akigititassat aalajangersarneqarput. Peqqinnissaqarfimmi sulisut nakkutilliigaangata immeeqqikaangatalu nakorsaatit pisiarineranni akiinik aamma nakorsaatit pisiarineranni akiisa 100%-iinik allaffissornikkut tapinik akileeqqusisoqartassaaq.

*Imm. 2.* Nunami avataanilu suliaqarnermut atatillugu nakorsaataasivinnik aamma nakorsaatinut toqqorsivinnik tamakkiisumik pissarseqqittoqassaaq,

tassami taamatut pisoqartillugu Peqqinnissaqarfik immeeqqinneq ajormat nakkutilliinerlu ajormat. Nakorsaataasivinnik aamma nakorsaatinut toqqorsivinnik pissarseqqinnermut akit ullormut atuuttut kiisalu ullormut akit atuuttuni allaffissornermut akiliutit 100%-ii malillugit naatsorsorneqassapput.

*Unitsitsinani misissuineq katsorsaanerlu, peqqissutsimik inunnillu misissuinerit, laboratoriami misissuinerit, allagartat, uppernarsaatit il.il.*

**§ 10.** Sullissinerit akilerneqartussaatitaasut, Peqqinnissaqarfimmit pisortani oqartussanut, pisortat suliffeqarfiutaannut, suliffeqarfinnut namminersortunut, inuinnarnut, sillimmasiisarfinnut il.il. ingerlanneqartuni akunnerit atorneqartut nioqqutissallu atorneqartut malillugit naatsorsorneqassapput, taamaattorli sullissinerit imm. 2-mi immikkut eqqaaneqartut pinnagit.

*Imm. 2.* Sullissinerit akilerneqartussaatitaasut, peqqinnissaqarfimmit pisortani oqartussanut, pisortat suliffeqarfiutaannut, suliffeqarfinnut namminersortunut, inuinnarnut, sillimmasiisarfinnut il.il. ingerlanneqartuni akigititat tullinnguuttut aalajangersarneqarput:

1) 260 kr. laboratoriami misissuinermut ataatsimut.

2) 1.400 kr. DNA-mik misissuinermut.

3) 4.300 kr. CT-scanningimut.

4) 3.100 kr. MR-scanningimut nunap immikkoortuanut ataatsimut.

5) 1.700 kr. tarrarsortinnermut.

6) Pisiarinerani akia + nakorsaatit tuniniarneqartut pisiarineranni akiisa 25%-iat.

*Imm. 3.*  Erngup imerneqarsinnaasup pitsaassusia aamma imermik pilersuiviit nakkutigineqarnerat pillugu malittarisassat qaqugukkulluunniit atuuttut malillugit Kalaallit Nunaanni imermik misissuinermut akileeqqusisoqarneq ajorpoq.

*Imm. 4.* Sullissinerit Danmarkimi nunanilu allani ingerlanneqartut akiviusumik akileeqqusissummik tunineqarnerup kingorna akilerneqassapput.

*Sullissinernik tunisisarneq*

**§ 11.** Kalaallit Nunaanni peqqinnissaqarfiup immikkoortuinit tunniunneqartunik nerisaqarnermut akigitinneqartussatut uku aalajangersarneqarput:

1) 50 kr. ullaakkorsiornermut.

2) 60 kr. ullup qeqqasiornermut unnukkorsiornermulluunniit.

3) 170 kr. nerisaqarnerit pingasut nalingannut ulloq naallugu nerisaqarnermut.

*Imm. 2.* Imm. 1-imi akigititat eqqaaneqartut taamaallaat Kalaallit Nunaanni Peqqinnissaqarfiup immikkoortuinit nerisassiarineqarsimasunik nerisaqarnermut atuupput. Nerisassat Peqqinnissaqarfimmut pilersuisunit nerisassiarineqarsimasut pilersuisup ullormut akigititai malillugit naatsorsorneqartassapput.

**§ 12.** Pisortat suliffeqarfiisa peqqinnissaqarfimmut errorsititsineranni akigitinneqartussatut uku aalajangersarneqarput:

1) 70 kr. kg.-mut errorsinermut.

2) 50 kr. kg.-mut manissaanermut tapeq.

**§ 13.** Biilinik ingerlassineq akunnerup aallartinnerani nalunaaquttap akunnerisa aallartinnerinut tamanut 350 kr. akigitinneqarpoq.

**§ 14.** Sillimmasiinermut sulianik allaffissornermut akiliutit, tassunga ilanngullugit napparsimasunut nunanit allaneersunut nalunaaquttap akunnerisa aallartinnerinut tamanut 420 kr.-nik akileeqqusisoqartassaaq.

*Akigititanik naleqqussaaneq*

**§ 15.**  Procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat naapertorlugu nalunaarummi akigititat procenti aaqqiissutissaq malillugu ukiut tamaasa naleqqussarneqartassapput. Procenti aaqqiissutissaq tunngavigalugu akigititanik naleqqussaaneq ukiumi tulliuttumi januarip aallaqqaataani atuutilissaaq.

*Atuutilersitsinermut atorunnaarsitsinermullu aalajangersakkat*

**§ 16*.*** Nalunaarut ulloq 1. december 2024 atuutilissaaq.

*Imm. 2.* Tamatuma peqatigisaanik Peqqinnissaqarfiup sullissinerinut akiliutit pillugit kaajallaasitaq nr. 17, 23. november 2017-imeersoq atorunnaarsinneqarpoq.

*Namminersorlutik Oqartussat, ulloq xx. xxx. 2024*

**Agathe Fontain**

Peqqinnissamut Naalakkersuisoq

/ Nike Berthelsen